Resolusjonsforslag fra Østensjø KrF

**Østmarka nasjonalpark må etableres nå!**

**Det mangeårige arbeidet med å få etablert en stor nasjonalpark i Østmarka nærmer seg slutten. Vi må ikke gi fra oss denne unike muligheten til å gi en umistelig gave til våre etterkommere og til naturen selv, uttaler Oslo KrF.**

Uberørt natur representerer umistelige verdier som er under sterkt press fra menneskelige aktiviteter. Over hele landet trues urørt natur av tiltak som til sammen får store negative konsekvenser for artsmangfold og artsrikdom: hyttebyer, skianlegg, skogsbilveier, kraftlinjer, vannkraftanlegg, vindmøller og andre inngrep.

Mange oppfatter skog som en ensartet naturtype der det er milevis å «ta av», men i realiteten er Østmarka nasjonalpark en siste mulighet til å verne et stort skogslandskap i lavereliggende områder i Sørøst-Norge. Halvparten av alle truede arter i Norge lever i skog, og 84 prosent av alle skogens dyr, insekter, planter og sopp som står i fare for å dø ut, lever i gammelskogen. Store verneområder er spesielt verdifulle fordi de både har flere arter og større og mer levedyktige bestander enn små områder. Vi har derfor ingen tid å miste –nasjonalparken må bli en realitet nå!

Østmarka er et eldorado for natur- og friluftslivinteresserte, og en nasjonalpark vil innebære at muligheten for å oppleve naturen uforstyrret sikres for dagens og framtidige generasjoner. Østmarka nasjonalpark vil bli kanskje verdens mest kortreiste. Oslos befolkning må for all framtid sikres verdien av å kunne bevege seg i urørt natur og gammel skog i bynære strøk, uttaler Oslo KrF.